बनेको विमानस्थल चलाउन नसक्ने सरकारले अरु केही गर्न सक्दैन : एमाले उपाध्यक्ष पौडेल
नेकपा एमालेका उपाध्यक्ष विष्णु पौडेलले गौतम बुद्ध अन्तर्राष्ट्रिय विमानस्थल सञ्चालनमा भैरहेको ढिलाईप्रति आपत्ति प्रकट गरेका छन् । उनले बनेर तयार भएको विमानस्थल चलाउन नसक्ने सरकारले अरु केही गर्न नसक्ने जनाए । उनले सरकार पूर्णरुपमा असफल भएको बताए ।  
तिलोत्तमा — नेकपा एमालेका उपाध्यक्ष विष्णु पौडेलले गौतम बुद्ध अन्तर्राष्ट्रिय विमानस्थल सञ्चालनमा भैरहेको ढिलाईप्रति आपत्ति प्रकट गरेका छन् । उनले बनेर तयार भएको विमानस्थल चलाउन नसक्ने सरकारले अरु केही गर्न नसक्ने जनाए । उनले सरकार पूर्णरुपमा असफल भएको बताए ।  रुपन्देही व्यापार संघको आयोजनामा बिहीबारदेखि बुटवलमा सुरु भएको लुम्बिनी एक्स्पो–२०८०, अन्तर्राष्ट्रिय व्यापार मेलाको उद्घाटन गर्दै उनले मुलुकमा देखिएको विद्यमान संकटको जिम्मेवारी सरकारले लिनुपर्ने बताए ।सरकारमा बस्ने तर जिम्मेवारी नलिने प्रवृत्ति देखा परेको भन्दै उनले अहिले मुलुकमा संकट निम्तिनुको प्रमुख जिम्मेवारी सरकार भएको बताए ।'राष्ट्रिय संकटको जिम्मेवारी संघीय सरकारले, प्रदेशमा देखिएको संकटको जिम्मेवार प्रदेश सरकारले र स्थानीय तहमा देखिएका समस्याको जिम्मेवारी स्थानीय सरकारले लिनुपर्छ',उनले भने, 'सरकारमा पनि बस्ने, तर अरुलाई दोष दिएर जिम्मेवारीबाट उम्किन कोही मिल्दैन ।'त्यस्तै, बुटवल–नारायणगढ सडक निर्माणमा भैरहेको ढिलाईप्रति आक्रोश व्यक्त गर्दै उनले सरकारले सडक निर्माणलाई तदारुकता नदेखाएर तमासा देखाइरहेको आरोप लगाए । समग्रतामा बुटवल र सिंगो रुपन्देहीलाई विकासको रोलमोडलको रुपमा अगाडि बढाउने अभियानमा आफूले जनप्रतिनिधिको हैसियतले जनताप्रतिको विश्वास टुट्न नदिने भन्दै निर्माणाधीन विकासका सबै आयोजना पूरा गरेरै छाड्ने उनको भनाई छ ।मुलुकको पुँजीगत खर्च लथालिङ्ग भएको, राष्ट्रिय गौरवका आयोजना अगाडि बढ्न नसकेको पौडेलले बताए । तिनाउ–दानव कोरिडोर सडक निर्माणका लागि छुट्याइएको बजेट पनि वर्तमान सरकारले कटौती गरेको पौडेलको भनाई छ ।मेलामा ६०० वटा औद्योगिक तथा व्यापारिक प्रतिष्ठानहरु सहभागी छन् । मेलामा कृषि, महिला उद्यमी एवं सामाजिक संघसंस्थाहरुलाई निःशुल्क रुपमा केही स्टल उपलब्ध गराइएको आयोजक संस्था रुपन्देही व्यापार संघका अध्यक्ष कृष्णप्रसाद घिमिरेले बताए । मेला करिब १० लाख दर्शकले अवलोकन गर्ने र करिब ५० करोडको कारोबार हुने आयोजकको लक्ष्य छ ।